Danko, Andrej, predseda NR SR (2017-03-21):
Páni poslanci, panie poslankyne... (Ruch v sále.) Pekné popoludnie, dámy a páni, vážené panie poslankyne, vážení páni poslanci... (Ruch v sále a odmlčanie sa rečníka.) Dovoľte mi, aby som vás privítal. Otváram rokovanie 14. schôdze Národnej rady Slovenskej republiky. Chcem vás požiadať, aby sme sa pred začatím rokovania prezentovali a zistili, či sme schopní sa uznášať. Prosím, prezentujme sa. (Prezentácia.) Prítomných 127 poslancov. Konštatujem, že sme schopní prijímať rozhodnutia Národnej rady Slovenskej republiky s tým, že Národná rada je schopná uznášať a môžeme teda pokračovať v rokovaní. Na 14. schôdzi Národnej rady budú overovateľmi poslanci Vladimír Matejička a Natália Grausová. Náhradníkmi budú poslanci Katarína Cséfalvayová a Jana Cigániková. Na dnešnom rokovacom dni o ospravedlnenie podľa prílohy požiadala pani poslankyňa Eva Antošová z dôvodu práceneschopnosti. Návrh programu schôdze vám bol rozdaný. Panie poslankyne, páni poslanci, chcem vás informovať, že na dnešnom poslaneckom grémiu bolo dohodnuté, že o bodoch 1 až 4 návrhu programu budeme rokovať budúci týždeň v utorok 28. marca o 9.00 hod. s tým, že hlasovať o prvých dvoch bodoch návrhu programu, ktorými sú dva návrhy vlády na skrátené legislatívne konania, budeme ihneď po ich prerokovaní. Po rozhodnutí Národnej rady o skrátenom legislatívnom konaní pristúpime k prvým čítaniam. V druhom a v treťom čítaní budeme o dvoch vládnych návrhoch zákonov rokovať vo štvrtok 30. marca o 9.00 hod. K týmto návrhom bude zlúčená rozprava. Dnešné rokovanie teda začneme bodmi 5 a 6 návrhu programu, ku ktorým bude zlúčená rozprava. Ďalej vás chcem informovať, že poslankyňa Katarína Cséfalvayová ako navrhovateľka vzala späť ňou predložený návrh novely zákona o vysokých školách (tlač 327). Chcem uviesť, že v návrhu programu sa uvádzajú aj materiály, ktoré uvedú ich predkladatelia, ako sú uvedení v návrhu programu. Na to, aby mohli tieto materiály uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas vyslovili schválením programu ako celku, pokiaľ nikto nepredloží iný návrh. Ďalej chcem uviesť, že som podľa príslušných ustanovení zákona o rokovacom poriadku pozval na 14. schôdzu Národnej rady v piatok 31. marca o 9.00 hod. poslancov Európskeho parlamentu, ktorí boli zvolení na území Slovenskej republiky. Preto je v návrhu programu na tento deň uvedený bod informácia poslancov Európskeho parlamentu o výkone ich mandátu a o aktuálnych otázkach prerokovaných v Európskom parlamente. Pri prerokúvaní tohto bodu programu budeme postupovať tak, že poslanci Európskeho parlamentu vystúpia podľa svojej príslušnosti k politickej frakcii v poradí, ako sa prihlásili, v rozsahu 15 minút. Po odznení všetkých vystúpení poslancov Európskeho parlamentu bude mať možnosť vystúpiť poslanec Národnej rady poverený poslaneckým klubom a položiť otázky v rozsahu 5 minút, na ktoré bude môcť odpovedať jednotlivý poslanec Európskeho parlamentu v rozsahu 5 minút. O návrhu na vyslovenie súhlasu Národnej rady s vystúpením poslancov Európskeho parlamentu a o návrhu postupu rokovania o bode programu budeme hlasovať po prednesení návrhov na zmenu alebo doplnenie návrhu programu. Skôr ako pristúpime k schvaľovaniu návrhu programu chcem len pripomenúť, že návrhy na zmenu alebo doplnenie návrhu programu musia byť vyhotovené písomne a odovzdané predsedajúcemu pred začatím schôdze. Pristúpime k schvaľovaniu návrhu programu 14. schôdze. Teraz vás prosím, panie poslankyne, páni poslanci, ktorí ste takto pred začatím schôdze urobili, aby ste sa prihlásili a svoje návrhy predniesli. Pán poslanec Nemky, pán poslanec Igor Matovič. Nech sa páči, pán poslanec Nemky.